Intrebari Interviu UPBizz – Leo Mart

Întrebări UPBizz:

Cum te descrii în câteva cuvinte?

Un copil studios din provincie, ajuns la Automatică în UPB cu un singur obiectiv: să-și construiască drumul cu propriile mâini.

Spune-ne câteva lucruri despre perioada studenției. Dacă ai putea (având experiența de acum) ai face ceva diferit ?

Am început sa lucrez din anul I, la varsta de 19 ani – un lucru care m-a ajutat foarte mult să evaluez opțiunile pe care le aveam atunci. Nu aș alege să fac nimic diferit – totul s-a legat foarte bine.

De ce antreprenor și nu salariat?

De mic am simțit că am propriile idei, propriul ritm, propria viziune — și mi-a fost greu să le subordonez unui șef. Nu e vorba de aroganță, ci de o nevoie profundă de autonomie. Antreprenoriatul nu mi-a dat libertate — mi-a dat voie să fiu eu.

Cum ai ales idea de afacere?

Mai mult ideea ne-a ales pe noi. Prin iulie 2017 m-a contactat Dl Lucian Peticila, fondator Visual Fan și deținătorul brandului Allview și mi-a spus că și-ar dori să dezvolte un asistent vocal inteligent în limba română – un „Siri” în limba română. Ulterior am construit platforma Wisevoice.

Care au fost riscurile asumate la început?

Nu am avut riscuri mari de la început deoarece am avut un client pentru care să dezvoltăm. Dezvoltarea ulterioară a fost mai provocatoare dar am reușit să ne dezvoltăm.

Ai avut un mentor cu rol definitoriu în ceea ce faci astăzi?

Am avut norocul să lucrez cu persoane în poziții superioare de la care am învățat foarte mult. L-aș menționa pe Alexandru Costin în perioada InterAKT (acum Adobe Romania) de la care am învățat etica muncii și cum să nu te saturi cu rezultate mediocre.

Ce era diferit după primul an de business?

Provocarea de a vinde o soluție care automatiza în special centrele de suport directorilor de centre de suport care nu-și doreau să le scadă numarul de subordonați.

Care a fost investiția inițială?

Investiția inițială a fost de aproximativ 300.000 EUR

Ce înseamnă un eșec în afaceri?

Am tratat tot timpul un esec ca un lucru din care am ce să învăț și data viitoare să fac mai bine. Așa am avut idei care erau prea devreme pentru a fi piața pregatită – un start-up de realitate augmentată construit în 2012 – am avut 2 clienți – unul în USA și unul în China.

Transmite-ne 3 pași/sfaturi pe care le consideri esențiale în demararea unei afaceri.

Alege-ți cu grijă cu cine construiești. Fie că e un cofondator, primul angajat sau primul client — oamenii din jurul tău în faza de început îți modelează afacerea mai mult decât orice plan de business. Omul potrivit accelerează tot; omul greșit consumă tot.

Incearcă să ai primul client cat mai devreme. Vânzările sunt aer.

Nu lua finanțare decât în momentul în care știi exact ce faci și ai mare grijă de la cine iei finanțarea.

Curiozități studenți:

Care credeți că este cel mai important factor, ce a determinat succesul dumneavoastră?

Ambiția – perseverența și determinare pe termen lung.

Dacă ați începe astăzi de la zero, ca student, cu resurse limitate, care ar fi primii 3 pași pe care i-ați face pentru a construi un startup în AI?

M-aș asocia cu cei mai buni colegi și aș co-fonda cu studenți de vârsta mea un start-up care să poată livra un produs cu o idee validă. (de ex pet sitting platform ptr cei din București)

Ce abilități și mindset credeți că sunt esențiale pentru studenții care vor să dezvolte startup-uri tech, în special în domenii emergente precum inteligența artificială?

Fii curios, creează multe soluții mici care pot face o diferență reală în special în domeniile pe care le înțelegi.

Care a fost cel mai greu lucru în dezvoltarea ta?

Sa rămân ambițios când lucrurile nu mergeau.